b'\n_START_ARTICLE_\nHarijs Liepi\xc5\x86\xc5\xa1\n_START_PARAGRAPH_\nHarijs Liepi\xc5\x86\xc5\xa1 (15. detsember 1927 Ipiku vald (Valmiera maakond, n\xc3\xbc\xc3\xbcd R\xc5\xabjiena piirkond) \xe2\x80\x93 3. august 1998 Skrunda) oli l\xc3\xa4ti n\xc3\xa4itleja._NEWLINE_1935. aastal kolis perekond Riiga, Harijs Liepi\xc5\x86\xc5\xa1 \xc3\xb5ppis Riia 28. Keskkoolis ja Riia 1. Linnag\xc3\xbcmnaasiumis. Mobiliseeriti s\xc3\xb5ja ajal Saksa s\xc3\xb5jav\xc3\xa4e abiteenistusse, langes Punaarmee k\xc3\xa4tte vangi ja oli seej\xc3\xa4rel Vorkutas poolteist aastat s\xc3\xb5javangilaagris._NEWLINE_P\xc3\xa4rast vangilaagrist vabanemist asus \xc3\xb5ppima Riia Kunstiteatri \xc3\xb5ppestuudioose, mille l\xc3\xb5petas 1949. aastal. Seej\xc3\xa4rel sai temast sama teatri n\xc3\xa4itleja._NEWLINE_Alates 1955. aastast m\xc3\xa4ngis ta ligikaudu neljak\xc3\xbcmnes filmis. Sealhulgas m\xc3\xa4ngis Harijs Liepi\xc5\x86\xc5\xa1 1959. aastal valminud Tallinna Kinostuudio filmis "Vallatud kurvid" Antsu rolli ja 1968. aastal valminud Tallinnfilmi filmis "Hullumeelsus" leitnandi rolli, osales k\xc3\xb5rvalosas ka filmis "J\xc3\xa4\xc3\xa4minek" (1962). K\xc3\xb5igi tema Eestis valminud filmide lavastaja oli Kaljo Kiisk.'